b'\n_START_ARTICLE_\nAerolinee Itavia Flight 870\n_START_SECTION_\nFlyet og detaljer om flyvningen\n_START_PARAGRAPH_\nFlyet, der blev anvendt ved Aerolinee Itavia Flight 870, var et McDonnell Douglas DC-9-15, der var k\xc3\xb8bt den 27. februar 1972 med serienummer CN45724/22 og registrering I-TIGI (tidligere N902H, fl\xc3\xb8jet af Hawaiian Airlines). Flyet var fremstillet i 1966. Flyets rute den 27. juni 1980 var fra lufthavnen Guglielmo Marconi lufthavnen i Bologna til Falcone\xe2\x80\x93Borsellino lufthavnen i Palermo p\xc3\xa5 Sicilien. Flyet lettede kl. 20.08 CET efter at have v\xc3\xa6ret forsinket 1 time og 53 minutter. Ombord p\xc3\xa5 flyet var 77 passagerer. Bes\xc3\xa6tningen bestod af de to piloter kaptajn Domenico Gatti og styrmand Enzo Fontana og to stewardesser/stewarder. Flyvningens navn var IH 870 i den civile luftkontrol (ATC) og AJ 421 p\xc3\xa5 den milit\xc3\xa6re radar._NEWLINE_Flyet styrtede ned i det Tyrrhenske hav n\xc3\xa6r \xc3\xb8en Ustica, ca. 130 kmsydvest for Napoli og ca. 90 km nord for Palermo, kl. 20:59 CET.\n_START_SECTION_\nOfficielle unders\xc3\xb8gelser\n_START_PARAGRAPH_\nTrods flere \xc3\xa5rs unders\xc3\xb8gelser er der aldrig af den italienske regering afgivet en endelig rapport med en officiel forklaring p\xc3\xa5 flystyrtet og forl\xc3\xb8bet._NEWLINE_Det italienske parlament nedsatte en parlamentarisk kommission ledet af Senator Giovanni Pellegrino. Den parlamentariske kommission afgav en officiel udtalelse i 1989. I udtalelsen udtaler den parlamentariske kommission, at flystyrtet var resultatet af en nedskydning foretaget af en milit\xc3\xa6r magt._NEWLINE_De italienske domstole med unders\xc3\xb8gelsesdommere henlagde sagen, da de ikke kunne komme videre i sagen. Sagen blev gen\xc3\xa5bnet i juni 2008 af anklagemyndigheden, da den italienske pr\xc3\xa6sident Francesco Cossiga, der var premierminister da ulykken fandt sted, oplyste, at flyet var blevet skudt ned af franske fly. Et krav om erstatning blev den 7. juli 2008 fremsat overfor den franske pr\xc3\xa6sident._NEWLINE_Det italienske luftv\xc3\xa5bens rolle i sagen er uklar. Flere personer fra luftv\xc3\xa5bnet er blevet afh\xc3\xb8rt og nogle stillet for retten anklaget for forfalskning af dokumenter, mened, magtmisbrug m.v. Fire generaler blev tiltalt for h\xc3\xb8jforr\xc3\xa6dderi, idet de skulle have tilbageholdt beviser om flytrafikken i luftrummet p\xc3\xa5 tidspunktet for flystyrtet. Ved en dom fra 2004 blev de to generaler frifundet, bl.a. under henvisning til for\xc3\xa6ldelse, hvorfor sagen heller ikke kunne gennemf\xc3\xb8res mod de to \xc3\xb8vrige. Dommen var dog ikke en fuldst\xc3\xa6ndig renselse af de to generaler, hvorfor afg\xc3\xb8relsen blev anket. Appelretten fastslog i 2005, at der ikke var grundlag for tiltalen, hvilket blev stadf\xc3\xa6stet af den italienske h\xc3\xb8jesteret i 2007, hvorved der blev sat retsligt punktum i sagen mod de fire generaler._NEWLINE_I juni 2010 opfordrede den italienske pr\xc3\xa6siden Giorgio Napolitano alle italienere til at samarbejde i unders\xc3\xb8gelserne om h\xc3\xa6ndelsen._NEWLINE_I september 2011 p\xc3\xa5lagde en civil domstol i Palermo den italienske regering at betale 100 millioner euro (745 millioner DKK) i erstatning til de efterladte, idet dommeren ans\xc3\xa5, at den italienske stat ikke havde gjort tilstr\xc3\xa6kkeligt for flyets sikkerhed, samt for at skjule sandheden og bortskaffe beviser._NEWLINE_Den 23. januar 2013 afsagde Italiens \xc3\xb8verste kriminalret en afg\xc3\xb8relse, hvori var anf\xc3\xb8rt, at det var "\xc3\xa5benbart" bevis for, at flyet blev skudt ned af et vildfarent missil._NEWLINE_I april 2015 blev afg\xc3\xb8relsen fra Palermo fra 2011 stadf\xc3\xa6stet og en appel fra staten afvist.\n_START_SECTION_\nTeorier\n_START_PARAGRAPH_\nDer har i medierne v\xc3\xa6ret flere teorier om, hvad der for\xc3\xa5rsagede styrtet. De to hovedteorier er, at der enten sprang en bombe ombord i flyet eller at flyet blev skud ned af et missil.\n_START_SECTION_\nTerrorbombe\n_START_PARAGRAPH_\nItalien var i 1970\'erne og begyndelsen af 1980\'erne h\xc3\xa5rdt plaget af terrorangreb, og perioden kaldes i Italien Bly\xc3\xa5rene (Anni di piombo). Talrige bomber blev i disse \xc3\xa5r bragt til spr\xc3\xa6ngning af bl.a. de venstreorienterede R\xc3\xb8de Brigader og af en r\xc3\xa6kke neo-fascistiske organisationer. Unders\xc3\xb8gelserne koncentrerede sig derfor naturligt fra begyndelsen til at lede efter spor fra en bombe. Efter l\xc3\xa6ngere unders\xc3\xb8gelser, blev der af en gruppe efterforskere i 1990 konkluderet, at der eksploderede en bombe omkring det bagerste toilet i flyets styrbord-side._NEWLINE_I 1994 n\xc3\xa5ede en anden gruppe efterforskere det samme resultat. Denne rapport blev dog afvist af de italienske domstole som mangelfuld i forhold til domstolenes egen unders\xc3\xb8gelser.\n_START_SECTION_\nMissil\n_START_PARAGRAPH_\nFlere italienske medier har i \xc3\xa5revis h\xc3\xa6vdet, at flyet blev skudt ned af et missil affyret fra et andet fly i forbindelse med luftkampe, hvor fly fra USA, Frankrig og Italien skulle have k\xc3\xa6mpet mod fly fra Libyen i fors\xc3\xb8g p\xc3\xa5 at nedskyde et libysk fly med en h\xc3\xb8jtst\xc3\xa5ende libyer - muligvis Muammar al-Gaddafi, der h\xc3\xa6vdes at have fl\xc3\xb8jet i luftrummet p\xc3\xa5 samme tid. Denne version blev is\xc3\xa6r st\xc3\xb8ttet af den italienske unders\xc3\xb8gelses-dommer Rosario Priore i 1999. Priore skrev i sin rapport, at hans unders\xc3\xb8gelse blev hindret af det italienske milit\xc3\xa6r og personer fra efterretningstjenesten efter ordre fra NATO._NEWLINE_If\xc3\xb8lge italienske medier skulle dokumenter fra Libyens efterretningstjeneste frigivet efter Gaddafis fald vise, at Flight 870 blev angrebet af to franske jagerfly. De konkrete dokumenter, der skulle dokumentere disse oplysninger er dog aldrig fremvist._NEWLINE_I det hele taget er der knyttet en r\xc3\xa6kke forskellige konspirationsteorier til flystyret.\n_START_SECTION_\nMindested\n_START_PARAGRAPH_\nDer blev i Bologna \xc3\xa5bnet et mindested i juni 2007, hvor der er udstillet en kopi af flyets krop og dele fra flyet samt genstande tilh\xc3\xb8rende de omkomne.\n_START_SECTION_\nI popul\xc3\xa6rkultur\n_START_PARAGRAPH_\nFlyets mystiske sk\xc3\xa6bne har v\xc3\xa6ret genstand for en r\xc3\xa6kke tv-dokumentarer. Historien om flystyrtet blev gennemg\xc3\xa5et i det Canadiske tv-show Mayday sendt af National Geographic Channel under titlen Massacre Over The Mediterranean (sendt som Air Emergency i USA og Air Crash Investigation i den \xc3\xb8vrige verden). Dokumentaren beskriver det pres der blev lagt p\xc3\xa5 efterforskerne og vurderer de tre forskellige unders\xc3\xb8gelser, der blev gennemf\xc3\xb8rt af h\xc3\xa6ndelsen. Udsendelsens konklusion er, at der ikke ud fra vraget kan konstateres en nedskydning af et missil og at styrtet skyldtes udl\xc3\xb8sningen af en bombe i flyets bagerste toilet. Dokumentaren er st\xc3\xa6rkt kritisk overfor de italienske domstoles beslutning om ikke at offentligg\xc3\xb8re den tredje unders\xc3\xb8gelse til den italienske offentlighed, eller n\xc3\xa6rmere begrunde domstolenes konklusion om, at der var tale om et missil.'